text: ক্রিকেটারদের অনুশীলনে ডমিঙ্গোসহ কোচিং স্টাফর
  কোয়ারেন্টাইন শেষ করে জাতীয় দলের ক্রিকেটারদের অনুশীলতে যোগ দিয়েছেন বিদেশি কোচিং স্টাফরা। স্বাস্থ্য অধিদপ্তরের অনুমতি নিয়ে গতকাল ১৪ সেপ্টেম্বর, সোমবার থেকে রাজধানীর মিরপুরের শেরেবাংলা জাতীয় স্টেডিয়ামে ক্রিকেটারদের অনুশীলনে যোগ দেন তারা।
  এদের মধ্যে হেড কোচ রাসেল ডমিঙ্গো, বোলিং কোচ ওটিস গিবসন ও ফিল্ডিং কোচ রায়ান কুক গতকাল ক্রিকেটারদের সাথে কাজ শুরু করেন।
  একই ফ্লাইটে ঢাকায় এসেছেন হেড কোচ রাসেল ডমিঙ্গো ও ফিল্ডিং কোচ রায়ান কুক। এর পরদিনই আসেন বোলিং কোচ ওটিস গিবসন। তারা করোনা পরীক্ষায় 'নেগেটিভ' হয়েই বাংলাদেশগামী বিমানে ওঠেন। তারপরও ঢাকায় পৌঁছানোর পর তাদের আরেক দফা করোনা পরীক্ষা করা হয়। যে কারণে ১৪ দিনের পরিবর্তে স্বাস্থ্য অধিদপ্তরের অনুমতি নিয়ে ৭ দিনের কোয়ারেন্টিন থাকার পর ক্রিকেটারদের সাথে মাঠের অনুশীলনে যোগ দিলেন তারা।
  এদিকে করোনাভাইরাসে আক্রান্ত ট্রেনার নিক লি'র পরবর্তী পরীক্ষায় করোনা নেগেটিভ এসেছে। ফলে তিনিও অনুশীলনেও যোগ দিয়েছেন।
  গতকাল সেন্টার উইকেটে দীর্ঘক্ষণ ব্যাটিং প্র্যাকটিস করেছেন 'মিস্টার ডিপেন্ডেবল' মুশফিকুর রহিম। মোস্তাফিজুর রহমানের পেস ও তাইজুল ইসলামের স্পিন সামলাতে দেখা যায় তাকে। আর রানিং অনুশীলন করেছেন ওপেনিং ব্যাটসম্যান তামিম ইকবাল।
  তবে যে শ্রীলঙ্কা সফরের জন্য এত প্রস্তুতি তা নিয়ে ধোঁয়াশা দেখা দিয়েছে। দেশটির নিয়ম অনুযায়ী বহিরাগত সকলকেই ১৪ দিন বাধ্যতামূলকভাবে কোয়ারেন্টিনে থাকতে হবে। তবে বিসিবি'র দাবি, সেখানে গিয়ে সাত দিনের কোয়ারেন্টিনে থাকার। এসব কারণে সফরটি নিয়ে অনিশ্চয়তা দেখা দিয়েছে।